정조 5년
辛丑十一月十一日巳時。上御誠正閣。大臣備局堂上引見入侍。安春君同敦寧同爲入侍時。領議政徐命善。知中樞府事具善復。吏曹判書李衍祥。禮曹判書鄭尙淳。行副司直趙㻐鄭好仁。工曹判書徐有慶。兵曹判書李性源。漢城判尹徐浩修。刑曹判書李命植。同知中樞府事徐有隣。開城留守鄭昌順。行副司直李柱國。行訓鍊院都正李敬懋。漢城右尹鄭一祥。戶曹參判蔡弘履。安春君烿。同敦寧李瀁。副校理李謙彬。正言沈商賢。左副承旨趙時偉。假注書趙衍德。事變假注書徐有沂。記事官金鎔金鳳顯。以次進伏訖。上曰。朝儀至重。筵體甚嚴。而十月以後。則必着煖帽。自是舊例矣。今此注書史官。旣有恩賜之件。而不着於登筵之時者。有乖事體。誠甚可怪矣。時偉曰。十月後入侍諸臣着煖帽。自是舊例。而今日入侍史官。不着煖帽。揆以筵體。不可無警。推考。何如。上曰。事過後拿處。可也。出擧條上曰。今此賓對。卽是大朝儀。而入侍玉堂臺臣。亦不着煖帽。此未必人人盡有。而雖或借得。豈可不着乎。職在三司。凡於朝班之乖體者。猶當規飭。不此之爲。身先乖損。事甚不察。此後則申飭於三司。可也。命善曰。日寒如此。俄者勞動之餘。聖體。若何。上曰。一樣矣。命善曰。感候今臻復常乎。上曰。差勝矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。筵體何等嚴重。而事變注書。不爲俯伏。事甚可駭。日前旣有飭敎。使之擇差。則何如是擧行乎。仍命書榻敎曰。事變假注書徐有沂汰去。上曰。注書。卿之族乎。命善曰。與臣爲遠親。而居在嶺南矣。命善曰。全羅監司狀啓。災邑分等。爲十九邑。而賑穀限二萬五千石爲請。此是精略所報。似當依所請施行矣。上曰。十九災邑之民數。想必不少。而今以二萬五千石請給者。每口準給一石。然後可能接濟飢口。若至於此數則已。不然則似有不足之慮。此未細商量之致也。命善曰。果如聖敎。而所請則精約。依所請先給。更觀來頭。似好矣。命善曰。此全羅監司朴祐源狀啓也。以爲賙賑一事。不可不及今經紀。尤甚十三邑及之次中金溝等六邑面里偏歉處。一體賙救。在所不已。各營鎭各驛各牧場。又當別爲設賑。本道所在私備賑餘帖價。濟民穀中。限二萬五千石。特爲劃給。俾作賑資。如有用餘。則自當照數還錄。令廟堂稟旨分付爲請矣。十九邑賑資二萬石穀物。可知其磨鍊之簡精。依所請劃給。使之參商分排。便宜接濟。隨其用餘。仍爲還錄。而至於各鎭驛牧場之別爲設賑處。地方官若不一視撫摩。則疲殘官長。何以經紀賑穀。賙恤飢口乎。爲其本官者。每以各有所管。或不無區別恝視之慮。令道臣申飭各該地方官。另加照管。俾無捐瘠之患。何如。上曰。依爲之。出擧條命善曰。此濟州牧使李養鼎分等狀啓也。大靜置之稍實。旌義置之之次。本州置之尤甚。仍以爲尤甚面里奴婢身貢米減三升。男丁大同米減一升。除番米則一斗式。限麥秋停退。各牧場驅馬御史。纔已逐匹點烙。放秋巡點烙。不爲擧行。臣營操鍊。當此災年。不可裹糧久留。待明年從附近哨鍊。恐合便宜。蠲減停退等事。固當稟旨。恭竢處分。而候風往來。動費累朔。故今亦依例擧行爲辭矣。此是守臣。先擧行後啓聞者。竝依此施行之意。分付。何如。上曰。依爲之。出擧條命善曰。西北武臣。一則擢拜閫帥任。一則直授郡邑者。實爲聳動之道。而至於薦法。已有定制猝難輕議以訓鍊副正言之。未經宣傳官。則不得陞遷於副正者。自是古例云矣。上曰。此法始自何時乎。善復曰。未經宣傳官。則不得擬副正者。其法已久矣。命善曰。雖以副末薦。亦有除拜閫帥者。末副薦。亦無拘礙矣。從今以後。另飭兩銓。每當都政。西北人中。擇其可合人。照擬於相當窠。則擧皆樂聞。必有祛文從武之事矣。上曰。頃於筵中。有所下敎。而領府事欲減明經科額數者。誠甚得宜矣。所謂西北明經。只事口讀。全昧文義。雖或有製述者。爲弊多端。實無用焉矣。若祛文勝之弊。則自當從事於武技。此則道帥臣遵法無違。以先尙武之政。可也。命善曰。聖敎至當矣。此是拔本塞源之道矣。上曰。絃誦之聲。非不好矣。而予所云云。祛其太甚之謂也。命善曰。聖敎誠然矣。近以殿講時觀之。所謂明經者。雖有決科之入。全無可用者矣。上曰。人或言不事文學。則必不識親上事上之義云。而若使尙文偏勝。則自有武弛之弊。前所固然。不可無矯革之政矣。命善曰。誠如聖敎矣。上曰。明經科變通事。有非咄嗟間可議者。而大抵西北武士之漸少。實由於文業之專尙。其所謂文士云者。有若黃念祖輩。誠可駭矣。命善曰。日前以西北之文勝武弛。誕敷十行綸音。凡係西北武弁收用之政。如有可以別般通變者。自其薦法。至於官方。令大臣將臣本兵之長。爛商熟請。劃一以聞事。命下矣。惟我聖上。洞察邊圉之弊。深軫矯革之方。西北武士中。各拔一人。特授閫任。直拜郡邑。此實挽近以來所未有之盛擧也。除命一下。韎韋咸聳。何况兩道激勵。興起之化。必當風行而置郵矣。自今以往。仰體德意。甄拔獎用之政。惟在兩銓奉行之如何。臣與兵判諸將臣。相對消詳。則皆以爲薦法行之已久。猝難輕議。且以副末釐。擢至閫任。非但西北爲然。今不必更爲定制。其他官方。初不拘礙。亦無可以別般通變者。出身及參下前銜。則自兵曹取才抄擇。每都目各一人初仕調用。參上前銜。則自兩銓觀其身手地處。內而經歷僉正。外而守令營將。以至防禦閫任。次第陞遷。無或間斷。則投筆操弓之類。將見其于于而來。移風革弊之策。無過於此云。爲先申飭兩銓。自今都政。着實擧行。何如。上曰。依爲之。出擧條命善曰。慶尙左水使韓光濟。旣被特拔之恩。以渠感激之忱。必當竭蹶赴任之不暇。而第聞其生母。年近九耋云。此雖與法典所載有異。若其情事之難於遠離。則固無間於生養。在朝家孝理之政。宜有體念之道。慶尙左水使韓光濟。今姑改差。何如。上曰。依爲之。另飭銓曹。待相當守令有窠。卽爲擬望。可也。出擧條命善曰。寫字官譯官。皆有東班職遷轉之規。而獨畫員。無此階梯。渠輩不無向隅之歎。然見今各司。中庶居多。每當都政。常患排擬之苟艱。今不可別出一窠。雲觀有應遷三窠。而一則屬之天文學。一則天文學禁漏官輪回。一則地理學命課學。方外人輪回矣。天文學旣有一窠。若其禁漏官輪回之半窠。則換作本監祿窠。勿爲遷轉。其代以畫員禁漏官。輪回遷轉。方外塡差。雖是古例。近來方外人之爲此窠者。未必是精通術業之人。有名無實。莫甚於此。自今革罷。其代以天文學輪差。俾補其半窠之失似好。依此定式。何如。上曰。依爲之。出擧條命善曰。內局提調鄭民始。身𧏮方劇。有難行公矣。上曰。提調以日前藥院事。有所引咎而然乎。昨於疏批。果有下數者矣。命善曰。何敢以向時事。有所辭免乎。果有實𧏮而然矣。此重臣所掌。皆是劇務。而其所取怨。誠甚可悶。且於藥院。以人蔘點退事。亦多有怨。尤可悶矣。上曰。此重臣事。予亦末如之何矣。其意殫竭奉職。不避人言。故有如此之患矣。命善曰。性甚綜核。或有一事聞知。則不能容忍。輒致究覈。故取怨者良以此也。上曰。若許遞改。則有誰可合人乎。命善曰。難得其人。而今此臘劑方張。院直苟艱。事甚緊急矣。命善曰。內局提調鄭民始。方有實𧏮。姑難仕進云。本院只有副提調。替直無人。此甚可悶。內局提調鄭民始。今姑許遞。何如。上曰。許遞。可也。出擧條命善曰。以李瀁疏請事。與原任大臣。相確稟處事。有所命下。而諸大臣皆謂有難許施云矣。上曰。同敦寧安春君宗簿提調竝進前。瀁等以次進伏。上曰。此是宗親府最緊之事。先言第一件事。烿曰。臣與時原任大臣。爛漫相議。則皆謂有難指酌稟處云矣。命善曰。聞諸大臣言。則添祿一節。尤難聽施。而其中如有貧寒宗臣。則一年一次。以衣資食物。特施周恤之恩典。似爲合宜云矣。上曰。掖屬中貧寒者。則一年一次抄出。頒給衣資。而至於宗臣。事面自別。固當定限以給。而定限亦甚爲難矣。命善曰。日前傳敎中。至有助葬助婚之敎。其在待遇宗臣之道。聖恩至矣盡矣。此外有他道理乎。提調亦以爲同敦之曾欲更復壬辰前祿俸云者。不可聽施之言也。近來大臣。尙不得添祿。何以加祿於宗臣乎。此是必不成之事矣。上曰。同敦寧之意。何如。瀁曰。大臣之言似然矣。上曰。宗親府所捧人蔘。何以區處乎。烿曰。所捧者爲二斤四兩。而翁主郡主縣主房。則以二兩式分送矣。上曰。翁主郡主縣主房。分送外。其餘在於何處乎。烿曰。十月已捧其蔘。而今無所存矣。上曰。此必是中間消融者。玆事實不欲稠坐中言及矣。本府旣有餘蔘。則分排均給於諸宗。事甚便好。此後卿在有司之任。善爲察飭。均一分送。可也。烿曰。今年之蔘。已爲區處。自明年。始當奉行矣。上曰。卿其更査本府事及廛革之方。入侍於便殿。宜矣。上曰。第二件事。卽官事也。宗議廳之設置當否。有司堂上。亦陳所見。烿曰。諸大臣旣云難行。臣亦別無意見矣。命善曰。諸大臣有難許施云者。實慮冒祿之弊。而此誠官方變通之事。猝難輕議矣。上曰。此是初仕。變通誠難輕議矣。命善曰。同敦寧只請加祿事。而至於守奉官。初非說到者矣。今若許以守奉官。則限以大君王子嫡長。以爲差出。似或無妨矣。上曰。代遠則必有冒祿之弊。此豈非貽羞於朝廷乎。㻐曰。聖上敦親之誼。孰不欽仰。而至於官方變通之議。恐非容易矣。命善曰。聞提調之言。典簿旣是本府之官。以典簿。降爲參奉。爲宗裔之初仕窠。無妨云矣。上曰。提調之意。何如。㻐曰。典簿雖是本府郞官。當初設置。有如勳都儀都。到今變通。亦似如何矣。上曰。宗裔之地處稍勝。則人亦有可取。而不然則難得其人矣。大君王子之裔。亦不無親疎之別。敦寧參奉。亦限其代數好矣。命善曰。果然矣。上曰。代數漸遠。則以綾原大君子孫。而至有李厚爀犯科之事。今於除拜之際。限以代數。定以幾寸。至若擇人取舍。專在於銓曹。吏判。旣承下敎。與大臣爛商後擧行。便宜草記登聞。可也。命善曰。聖敎誠好矣。命善曰。聞宗府一年所入。不能當一年應下云。而前以貸用司饔院錢一百六十兩。御營廳一百兩。尙今負債。未能還報。特命蕩減。似好矣。上曰。此非可蕩減者。以進饌時負債。至今藉口者。其可成說乎。命善曰。上敎誠至當矣。上曰。每以不報其債提說者。事甚慨然。此則實難蕩減。本府亦當有均廳給代之物矣。命善曰。均廳給代。有一千一百兩矣。上曰。給代中二百兩。先爲除減。使之除出。以償兩營之債爲宜矣。命善曰。給代十月。已送本府云。明年給代時可償矣。性源曰。尹冕東疏中條陳事。有草記稟處之命。而臣將仰達矣。上曰。日勢已晩。此非時急之事。待後日稟處。可也。上曰。予所親服味飮。聞是鄕之所嘗責效者也。自進服之後。非但隨飮順下。亦善進水剌。可謂良劑矣。性源曰。自是淸補之劑。兼無噎滯之慮矣。命善曰。臣亦試服。顯有消滯之效矣。上曰。寢睡之節。每當罷漏。前後不過一二更矣。自進此味飮。輒有思睡之念。是亦異矣。命善曰。寢睡少勝。亦是潤血降氣之效矣。上曰。自刑判出仕。兩罪人能復生。予甚嘉之。命植曰。見今在囚之人。以國穀幻弄。刑推後定配事照律。而方當藏刑之日。不得擧行。爲先定配。待用刑。使地方官刑推。宜矣。上曰。卿言好矣。非但此也。外邑罪人。亦以此例。添入擧條。分付諸道。可也。命植曰。本曹時囚罪人中。鎭海監色沙格。以國穀幻弄事。依法典以刑推定配照律。待用刑可以擧行。而自閏月見囚。目今天寒日深。刑配不必有先後。若先爲發配後。刑推一節。令配所官待時擧行似好。而外方如此之類。竝令一體爲之。何如。上曰。依爲之。出擧條上曰。備堂之登筵多矣。此外又有誰某未還差者乎。命善曰。今有徐有寧等矣。上曰。洪樂性亦合還差矣。命善曰。行知中樞府事洪樂性。禮曹參判徐有寧。備局堂上還差。使之察任。何如。上曰。依爲之。出擧條上曰。古亦有兄弟同參備局之事矣。命善曰。徐有寧。曾與其兄重臣同參矣。上曰。自明日連値國忌齋日。故今日乃有賓對之命矣。命善曰。然矣。命次對先退。上曰。鄭昌聖使之來參乎。時偉曰。然矣。上謂昌順曰。所撰冊子。何以爲之乎。昌順曰。勢難持往。故尙未修正矣。上曰。到任時凡節。何如。昌順曰。威儀之盛。無異京軍門矣。上曰。本府聞甚凋殘云。或有蘇弊之道乎。昌順曰。債殖漸減。用道兪繁。故果成弊局矣。上曰。所撰中祭文敎文取舍。何以爲之。昌順曰。聞臣兄之言。則東宮進箋文。不可不入錄云矣。上曰。只書此箋。則似有中間闕漏之弊矣。昌順曰。然則只取一張載錄。以承上下。似宜矣。上曰。當爲幾卷乎。昌順曰。幾至三十餘卷矣。上曰。已撰冊子。繕寫後送于內閣。先爲入覽。可也。昌順曰。謹當如敎進獻矣。命退。上進覽林蓍喆疏訖。敎曰。叔姪之間。亦有義理之異同乎。旣與其叔異論。則固當明白言之。而只以凶如樂純。偃處郊埛等語。有若過去說者。是豈成說乎。且旣非親病。又無情勢。則固當承牌。入參前席。而不此之爲。其委折問于諫吏以奏。此後則先朝旣有以疏代避之禁。今亦以毋得以疏代啓之意。申飭兩司。可也。命退。諸臣以次退出。